b'\n_START_ARTICLE_\nAurignackulturen\n_START_PARAGRAPH_\nAurignackulturen er senpaleolittisk kultur, datert til ca. 35\xc2\xa0000\xe2\x80\x9316\xc2\xa0000\xc2\xa0f.Kr., og er oppkalt etter funnstedet Aurignac i s\xc3\xb8rlige Frankrike. Redskapene som ble tilvirket var en nyskapende teknologi ved \xc3\xa5 sl\xc3\xa5 steinflak av steinemne til mer komplekse spesielverkt\xc3\xb8y. Kulturen skapte ogs\xc3\xa5 abstrakt tenkning i form av kunst. Mange av de kjente grottemaleriene i Frankrike og Spania er knyttet til Aurignackulturen. Foruten i disse to landene har man ogs\xc3\xa5 sporet kulturgruppen p\xc3\xa5 Balkan, Iran, Israel og i Afghanistan.\n_START_SECTION_\nKjennetegn og levninger\n_START_PARAGRAPH_\nP\xc3\xa5 grunn av de franske grottene som p\xc3\xa5 grunn av sin prioritet innen forskningens historie, sitt mangfold og sin kulturelle rikdom har fokuset blitt satt her, men den ble innledet flere tusen \xc3\xa5r tidligere i bestemte deler av s\xc3\xb8rvestlige Asia og sannsynligvis ogs\xc3\xa5 i Kyrenaika. Ch\xc3\xa2telperronkulturen innleder hva den britiske arkeologen Grahame Clark kaller \xc2\xabden franske sekvensen\xc2\xbb. Stadiet etter denne var Aurignackulturen._NEWLINE_Aurignackulturen er selve innledningen til den omfattende ekspansjonen som ble skapt av Cro-Magnon-mennesket. Dette skjedde i henhold til den norske arkeologen Anders Hagen i tiden mellom ca. 30\xc2\xa0000\xe2\x80\x9310\xc2\xa0000\xc2\xa0\xc3\xa5r f\xc3\xb8r v\xc3\xa5r tid. Visse forskere setter andre tidsgrenser, men alle er enige om at en rekke grunnleggende oppfinnelser ble gjort allerede i innledningsfasen. N\xc3\xa5 hadde b\xc3\xa5de h\xc3\xa5nd\xc3\xb8ksen, h\xc3\xa5ndkilen og andre gamle, grove redskap blitt foreldet. En bedre teknikk for bearbeidelse av flint ble utviklet og de ble mulig \xc3\xa5 sl\xc3\xa5 lange, smale fliser eller skiver av en egnet steinblokk. Av slike ble velformete flintstykker tilvirket til en rekke redskap for ulike form\xc3\xa5l. De viktigste var kniver, skraper og syler. Denne grunnleggende utrustningen besto av flere varianter, alle med funksjonell utforming._NEWLINE_Pil og bue var ikke kjent av Aurignackulturen, men spydet kom til anvendelse. I hvert fall har man funnet flintspisser som ofte er velformet og har varierende st\xc3\xb8rrelser. En del av disse hadde uten tvil hensikten \xc3\xa5 bli satt som spiss p\xc3\xa5 skaft av tre eller bein. Denne kulturen hadde en utrustning og en teknologi som gjorde livet lettere og leve enn tidligere og skaffet menneskene en konkurransefordel. Dyr kunne bli drept betydelig raskere og mer effektivt og med spesialverkt\xc3\xb8y var det mulig \xc3\xa5 utnytte alle deler av byttet langt mer effektivt enn tidligere._NEWLINE_Stikkelen var en nesten genial oppfinnelse. Dette lille instrumentet, som hadde en kvass spiss og ble brukt for \xc3\xa5 risse eller gravere inn m\xc3\xb8nster i et hardt materiale, gjorde det enklere \xc3\xa5 tilvirke store og sm\xc3\xa5 form\xc3\xa5l av horn eller bein. F\xc3\xb8rsteklasset r\xc3\xa5materiale, som horn av hjort eller tenner fra elefant, fantes rikelig tilgjengelig og n\xc3\xa5 kunne dette for f\xc3\xb8rste gangen utnyttes til bruksform\xc3\xa5l og pyntegjenstander i stor variasjon. Bruken av horn og bein ble s\xc3\xa5 vanlig at de kom til \xc3\xa5 prege kulturen i kommende tider i store deler av verden._NEWLINE_I juni 2007 ble en 35\xc2\xa0000\xc2\xa0\xc3\xa5r gammel figur av en mammut oppdaget i hulen Vogelherd i s\xc3\xb8rvestlige Tyskland. Gjenstanden blir studert ved Universitet i T\xc3\xbcbingen og statuetten viser detaljer av intrikate og komplekse kunstneriske kvaliteter av Aurignackulturen.\n_START_SECTION_\nRedskaper\n_START_PARAGRAPH_\nSteinredskaper fra Aurignackulturen er kjent som modus eller stil 4 av arkeologer, karakterisert av blader framfor flak, typisk for modus 2 fra Acheul\xc3\xa9enkulturen og modus 3 fra Moust\xc3\xa9rienkulturen, tilvirket fra steinkjerne. Ogs\xc3\xa5 sett gjennom hele den \xc3\xb8vre paleotlittiske tiden er en st\xc3\xb8rre grad av standardisering  av redskapene og bruken av bein og gevir til n\xc3\xa5ler og harpuner.'